## Odluka Ustavnog suda Republike Hrvatske broj U-III-312/1992. od 31. ožujka 1993.

### NN 38/1993 (1.5.1993.), Odluka Ustavnog suda Republike Hrvatske broj U-III-312/1992. od 31. ožujka 1993.

# USTAVNI SUD REPUBLIKE HRVATSKE

Ustavni sud Republike Hrvatske, odlučujući o ustavnoj tužbi P. J. iz
Z. na sjednici održanoj dana 31. ožujka 1993. godine, donio je ovu

## ODLUKU

### Ustavnog suda Republike Hrvatske broj U-III-312/1992. od 31. ožujka 1993.

1. Odbija se ustavna tužba.

2. Ova će se odluka objaviti u "Narodnim novinama".

Obrazloženje

P. J. podnio je ovome Sudu ustavnu tužbu u povodu presude Vrhovnog suda
Republike Hrvatske broj Rev-2790/1991-2 od 11. ožujka 1992. godine, kojom
je prihvaćena revizija i preinačene presude Okružnog suda u Z. broj Gž-4622/91
i Općinskog suda u Z. broj P-4895/89 tako da je odbijen tužbeni zahtjev
tužitelja P. J. da se raskine ugovor o doživotnom uzdržavanju od 28. lipnja
1988. godine zaključen sa davaocem uzdržavanja B. J. te da je davalac uzdržavanja
sa članovima obitelji dužan iseliti iz kuće tužitelja. Podnositelj ustavne
tužbe smatra da je presudom Vrhovnog suda Republike Hxvatske povrijeđeno
ustavno pravo tužitelja na 1) jednakost pred zakonom jet se presuda revizijskog
suda ne temelji na odredbama Zakona o obveznim odnosima a smatra da mu
je povrijeđeno i 2) pravo vlasništva zajamčeno odredbom članka 48. Ustava
Republike Hrvatske, te da je pobijana presuda prije svega nezakonita. Revizijski
sud prihvatio je reviziju jer je utvrdio da su i prvostepeni i drugostepeni
sud udovoljili tužbenom zahtjevu za raskidanjem ugovora o doživotnom uzdržavanju
zbog poremećaja međusobnih odnosa ugovornih stranaka, dok je tužitelj u
tužbenom zahtjevu tražio da se ugovor raskine zbog neizvršavanja ugovornih
obveza, jer tuženi (davalac uzdržavanja) ne izvršava obveze iz članka 3.
ugovora o uzdržavanju. Razlog za raskidanje ugovora u toku raspravljanja
nije ni dopunjen ni mijenjan. Prvostepeni sud je, međutim, utvrdio a drugostepeni
sud ovo utvrđenje prihvatio, kao razlog za raskid ugovora poremećaj odnosa
među strankama a ne neizvršavanje obveze iz ugovora. Revizijski sud nalazi
da su sudovi nižeg stupnja upuštajući se u ispitivanje poremećaja odnosa
među strankama postupali suprotno osnovnom načelu parničnog postupka iz
članka 2. stavka 1. Zakona o parničnom poslupku, to jest, da sud odlučuje
u granicama postavljenog tužbenog zahtjeva. Time je i prvostepeni i drugostepeni
sud prekoračio granice odlučivanja u okviru postavljenog tužbenog zahtjeva.
Revizijski sud stoga preinačuje obje pobijane presude i odbija tužbeni
zahtjev jer nalazi da nije osnovana tvrdnja da tuženi davalac uzdržavanja
nije izvršavao svoje obveze. Ustavna tužba nije osnovana. Ispitujući tužbu
u okviru tvrdnje da je revizijskom presudom povrijeđeno tužitelju pravo
jednakosti pred zakonom ovaj Sud nije našao da bi navedenom presudom takova
povreda bila počinjena jer podnositelju tužbe nije bila uskraćena ni jedna
mogućnost da koristi sva pravna sredstva za zaštitu svojih prava a sam
podnositelj tužbe ne navodi drugih razloga za nejednakost pred zakonom
osim tvrdnje da se presuda ne temelji na odredbama Zakona o obveznim odnosima.
Ovaj Sud ne ispituje utemeljenost osporene presude na određenim zakonskim
odredbama već da li su, eventualnom pogrešnom primjenom zakona, povrijeđena
ustavna prava ili slobode na koje ustavna tužba ukazuje. U odnosu na tvrdnju
da je presudom tužitelju povrijeđeno ustavno pravo vlasništva Sud je ocijenio
da ni to pravo podnositelja ustavne tužbe nije povrijeđeno osporenom presudom.
Naime, tom se presudom ne dira u pravo vlasništva podnositelja ustavne
tužbe na nekretninama koje su predmet ugovora o uzdržavanju jer on i dalje
ostaje isključivi vlasnik navedenih nekretnina uz eventualna ograničenja
vlasničkih ovlaštenja tužitelja utvrđena ugovorom o uzdržavanju što ga
je on zaključio. To su razlozi zbog kojih je Sud odbio ustavnu tužbu.

Broj : U-III-312/ 1992.

Zagreb, 31. ožujka 1993.

USTAVNI SUD REPUBLIKE HRVATSKE

Zamjenik predsjednika

**Ante Jelavić, v. r.**

Odluka, NN 38/1993-697